Stipes Natalis Christi
Tió est stipes arboris qui in domibus Catalanis per Christi Natalis festum invenitur. Haec est mos de origine pagana inter populos Pyrenaicos orientales (Catalanos, Pyrenaicos Aragonienses, Occitanos), quem cum minimis variationibus communicant. Verbum Catalanum tió oritur de Latino taeda, quoniam prius huius stipitis calefactio munus erat. Hodie hic stipes, similis animali, ornatus est cum duobus pedibus, facie ridenti, et pileo rubro (Catalanice: barretina). A die Immaculatae Conceptionis Virginis Mariae, id est 8 Decembris, usque ad Natalem Christi, pueri Catalani eum quotidie cum fructibus (maxime malis) et pane aliunt et semper tegitur cum pallio ad vitandum ei frigus. Vespere pridie Natalem Christi (aut etiam eodem die) parentes, occultantes dona sub pallio, simulant ut hic stipes dona (haec semper parva sunt, exempli gratia socolata et dulcia) cacet, detecto pallio, postquam pueri eum cum virgis percusserunt et carmen cecinerunt. Quaeque Cataloniae urbs suum proprium carmen habet; itaque plurimae versiones sunt. Infra scriptum est carmen de Aqua Lata (Catalanice: Igualada) provinciae Barcinonis in Catalonia.